b'\n_START_ARTICLE_\nBookCrossing\n_START_PARAGRAPH_\nBookCrossing g\xc3\xa5r ut p\xc3\xa5 at man plasserer b\xc3\xb8kene sine hvor som helst p\xc3\xa5 offentlige steder slik at andre mennesker kan finne b\xc3\xb8kene, og lese dem. N\xc3\xa5r en person finner en slik bok skal man registrere den p\xc3\xa5 Internett, og p\xc3\xa5 den m\xc3\xa5ten er det mulig \xc3\xa5 f\xc3\xb8lge bokens vandring, se hvor den har v\xc3\xa6rt og hva andre mennesker mener om boken._NEWLINE_Slike b\xc3\xb8ker kan legges igjen absolutt overalt der det er lett \xc3\xa5 finne dem igjen, fra parkbenker og ventev\xc3\xa6relser til bananhylla i en Kiwi-butikk. Men det mest praktiske er ikke \xc3\xa5 legge dem fra seg p\xc3\xa5 en buss eller andre offentlige transportmidler, for da har b\xc3\xb8kene lett for \xc3\xa5 bli ryddet vekk og havne p\xc3\xa5 hittegodskontorer der det er vanskelig for andre \xc3\xa5 finne b\xc3\xb8kene med mindre man leter etter dem der. Den mest kjent systemet for \xc3\xa5 gi fra seg b\xc3\xb8kene p\xc3\xa5 denne m\xc3\xa5ten er  som kan brukes over hele verden og som per mai 2010 hadde over 850 000 medlemmer over hele verden._NEWLINE_Ron Hornbaker fikk ideen for det som i dag kalles BookCrossing i mars 2001. 17. april 2001 lanserte Hornbaker nettstedet BookCrossing.com, som n\xc3\xa5 har ekspandert over hele verden. Innen april 2003 hadde nettstedet over 113 000 medlemmer, og i 2004 ble ordet bookcrossing inkludert i Concise Oxford Dictionary. Samme \xc3\xa5r ble BookCrossing omtalt i den australske s\xc3\xa5peoperaen Neighbours. Den 23. juli 2010 hadde Bookcrossing.com over 871 000 medlemmer, og over 6.427.000 registrerte b\xc3\xb8ker. Innen mars 2012, hadde BookCrossing.com overskredet 1.000.000 medlemmer og over 8.500.000 b\xc3\xb8ker over hele verden._NEWLINE_I juli 2007 ble Singapore det f\xc3\xb8rste offisielle BookCrossing-landet i verden etter initiativ fra blant andre National Library of Singapore, og 2.000 forskjellige steder i Singapore ble utpekt til s\xc3\xa5kalte \'hotspots\', tilsvarende offisielle BookCrossing Zones. I 2008 ble BookCrossing introdusert i Abu Dhabi, og i 2010 ble BookCrossing Zones ogs\xc3\xa5 innf\xc3\xb8rt i Serbia. Alle som \xc3\xb8nsker \xc3\xa5 drive med BookCrossing kan enten legge fra seg b\xc3\xb8ker p\xc3\xa5 et offentlig sted eller sende dem videre til en venn, etter \xc3\xa5 ha registrert seg selv og b\xc3\xb8kene p\xc3\xa5 nettstedet BookCrossing.com. Bare mellom 15 og 20\xe2\x84\x85 av b\xc3\xb8kene f\xc3\xa5r flere enn en statusoppdatering._NEWLINE_B\xc3\xb8kene som registreres hos BookCrossing kan ogs\xc3\xa5 plasseres ved offisielle BookCrossing-soner "(OBCZs), som er plassert ved enkelte kaffebarer, kafeer, restauranter og andre offentlige steder. Hensikten med disse stedene er \xc3\xa5 f\xc3\xa5 b\xc3\xa5de medlemmene i omr\xc3\xa5det og andre som ikke har h\xc3\xb8rt om BookCrossing f\xc3\xb8r \xc3\xa5 legge fra seg b\xc3\xb8ker ved slike soner og dermed dele b\xc3\xb8kene som de ikke trenger lenger med offentligheten. Dette kan ogs\xc3\xa5 f\xc3\xb8re til \xc3\xb8kte medlemstall til BookCrossing.com. Nettstedet inneholder ogs\xc3\xa5 flere forum der de som er interessert blant annet kan se hvem som har registrert flest b\xc3\xb8ker, og hvilke b\xc3\xb8ker som er de mest popul\xc3\xa6re akkurat da._NEWLINE_I mai 2005 ble nettstedet BookCrossing.com tildelt to People`s Voice-utmerkelser i Webby Awards for beste internett-community og for \xc3\xa5 v\xc3\xa6re det beste sosiale nettstedet. Det avholdes ett BookCrossing-jubileum i april hvert \xc3\xa5r, der BookCrossing-medlemmer og andre interesserte kan oppleve organiserte litter\xc3\xa6r-relaterte hendelser og sette fri og gi fra seg b\xc3\xb8ker til andre BookCrossing-medlemmer. Plasseringen av dette jubileet endres for hvert \xc3\xa5r, men har blant annet blitt avholdt i Dublin, New Zealand, London, Washington, DC, i Amsterdam, Nederland, og i Toronto, Canada. Mange uoffisielle BookCrossing-m\xc3\xb8ter blir ogs\xc3\xa5 avholdt andre steder i verden gjennom hele \xc3\xa5ret. Slike m\xc3\xb8ter gj\xc3\xb8r det lettere for folk som ikke kan reise internasjonalt \xc3\xa5 samles og dele sin kj\xc3\xa6rlighet til b\xc3\xb8ker._NEWLINE_I 2003 ble BookCrossing kritisert av roman-forfatter Jessica Adams som hevdet at b\xc3\xb8kene blir "devaluert" p\xc3\xa5 nettsteder som BookCrossing.com, og at dette kan f\xc3\xb8re til lavere salg av b\xc3\xb8ker, som deretter f\xc3\xb8rer til reduksjon i royalties betalt til forfatterne. Medlemmer av BookCrossing bestrider dette argumentet, de hevder imidlertid at nettsteder som BookCrossing introduserer leserne til forfattere og sjangere som de kanskje ikke har lest fra f\xc3\xb8r, at nettsteder som BookCrossing oppfordrer flere til \xc3\xa5 ta opp lesing som hobby, og at enkelte medlemmer, etter \xc3\xa5 ha lest en bok de har funnet via BookCrossing, vil kj\xc3\xb8pe enda flere eksemplarer av disse b\xc3\xb8kene for \xc3\xa5 distribuere p\xc3\xa5 forskjellige steder gjennom nettsteder som BookCrossing.com\n_START_SECTION_\nFremgangsm\xc3\xa5te\n_START_PARAGRAPH_\nBookcrossing kan oppsummeres med de tre R-er; Register, Read og Release. P\xc3\xa5 norsk: Registrer, Les og Lanser (eller slipp fri). For \xc3\xa5 kunne registrere en bok m\xc3\xa5 du ha en brukerkonto m\xc3\xa5 nettstedet BookCrossing.com som er helt gratis, men hvis du finner en bok, er du selvsagt velkommen til \xc3\xa5 lese den, registrere den p\xc3\xa5 BookCrossing.com og legge den fra deg igjen hvor du vil helt anonymt._NEWLINE_De som registrerer en eller flere b\xc3\xb8ker p\xc3\xa5 BookCrossing.com f\xc3\xa5r automatisk utdelt identifikasjonsnummer til b\xc3\xb8kene de registrerer som de m\xc3\xa5 skrive i boken slik at det skal v\xc3\xa6re mulig for andre \xc3\xa5 finne igjen boken hos BookCrossing.com og skrive sine meninger og hvor de legger fra seg b\xc3\xb8kene etter at de har lest dem.'